b'\n_START_ARTICLE_\nNamanganin alue\n_START_SECTION_\nHallinto\n_START_PARAGRAPH_\nNamanganin alue on yksi Uzbekistanin 12 alueesta. Paikallishallintoa varten alue on jaettu 11 piirikuntaan. Alueen p\xc3\xa4\xc3\xa4kaupunki on Namangan (341\xc2\xa0000 as.).\n_START_SECTION_\nMaantiede\n_START_PARAGRAPH_\nNamanganin alue on p\xc3\xa4\xc3\xa4asiassa yl\xc3\xa4nk\xc3\xb6aluetta. Aivan pohjoisimmassa osassa on vuoristoa. Alueen etel\xc3\xa4rajan tuntumassa virtaa Syrdarja. Alueella vallitsee mannerilmasto.\n_START_SECTION_\nTalous\n_START_PARAGRAPH_\nNamanganin alueelta saadaan monia luonnonrikkauksia, kuten \xc3\xb6ljy\xc3\xa4, maakaasua, kultaa, kvartsia, lyijy\xc3\xa4 ja kuparia. Alueen maatalous tuottaa puuvillaa, puutarha- ja karjataloustuotteita (muun muassa angoravillaa). Alueen teollisuus on kaivosteollisuuden ohella keskittynyt tekstiiliteollisuuteen.\n_START_SECTION_\nHistoria\n_START_PARAGRAPH_\nFerganan laakso ja siis my\xc3\xb6s nykyinen Namanganin alue kuului 1700-luvulla Kokandin kaanikuntaan. Ferganan laakso liitettiin Ven\xc3\xa4j\xc3\xa4\xc3\xa4n 1876. Sittemmin alue liitettiin Neuvostoliittoon, jossa se tuli kuulumaan vuodesta 1924 l\xc3\xa4htien Uzbekistanin neuvostotasavaltaan. Vuodesta 1991 l\xc3\xa4htien alue on ollut osa itsen\xc3\xa4ist\xc3\xa4 Uzbekistania.'